OBH 4299/2000.
Az állampolgári jogok országgyűlési biztosának jelentése
Előadó: dr. Fogarassy Edit

Az eljárás megindulása:
	A Kalocsai Fegyház és Börtönben fogvatartott, neve elhallgatását kérő panaszos beadványában a fogvatartás körülményeit sérelmezte. Kifogásolta, hogy a rendelkezésre álló ruházat régi, elhasználódott, a kicserélésére nagyon hosszú ideig kell várni; a zárkákban a WC csupán egy rongyos függönnyel van leválasztva; nagyon kevés tisztálkodó és tisztítószert kapnak, a takarók koszosak, foszlottak; a TV-készülékek nem üzemelnek, a könyvtárba sokszor hónapokig nem juthatnak el.
A panaszos alig találkozik a nevelőjével, így nem tud kitől segítséget kérni; az ügyészi meghallgatásokon pedig mindig jelen van valaki a bv. részéről, ezért - a megtorlástól félve nem mer beszélni. Emellett minden hivatalos levelet felbontanak, és üres borítékba teszik át őket. Az egészségügyi ellátással kapcsolatban sérelmezte, hogy a nővérek nem a felírt gyógyszereket adják ki; a csomagban beküldött orvosságok pedig nem jutnak el a fogvatartottakhoz. Az élelmezés mennyisége és minősége sem megfelelő.
Az ügyben alkotmányos állampolgári jogokkal összefüggő visszásság gyanújára tekintettel vizsgálatot rendeltem el, melynek keretében a Legfőbb Ügyészség Bv. Törvényességi Felügyeleti Osztályának vezetőjét a panaszban foglaltak átfogó kivizsgálására kértem fel.

Érintett alkotmányos jogok:
•	Jogállamiság, jogbiztonság elve (Alkotmány 2. § /1/ bek.)
•	Kegyetlen, embertelen, megalázó bánásmód tilalma (Alkotmány 54. § /2/ bek.)
•	Lehető legmagasabb szintű testi és lelki egészséghez való jog (Alkotmány 70/D. § /1/ bek.)

Az ügy jogszabályi háttere:
•	1979. évi 11. tvr. a büntetések és az intézkedések végrehajtásáról:
45. § (5) Ha a büntetés-végrehajtási intézet az elítéltet átmenetileg nem tudja munkával foglalkoztatni, és az elítéltnek nincs letétben levő pénze, a büntetés-végrehajtási intézet gondoskodik az elítélt legfontosabb személyi szükségleteire fordítható összegről.
•	6/1996. (VII. 12.) IM rendelet a szabadságvesztés és az előzetes letartóztatás végrehajtásának szabályairól:
86. § (1) A levelezés biztonsági ellenőrzésének célja a fogvatartás biztonságának a fenntartása, a biztonságot sértő vagy veszélyeztető cselekmények megelőzése.
(4) Az elítéltnek a hatóságokkal, a nemzetközi szervezetekkel és a védővel való levelezése tartalmilag nem ellenőrizhető. Ha alapos indok merül fel arra, hogy az elítélt részére érkező levelek nem a borítékban megjelölt hatóságtól, nemzetközi szervezettől vagy a védőtől származnak, a levelet az elítélt jelenlétében - jegyzőkönyv egyidejű felvétele mellett - kell felbontani. Az ellenőrzés csak a feladó azonosítására szolgálhat.
(5) A levelezés ellenőrzése szempontjából nemzetközi szervezetnek azon szervezetek minősülnek, amelyek tevékenysége az emberi jogok érvényesülésének a vizsgálatára kiterjed. 
135. § (2) Zárka az elítéltek elhelyezésére szolgáló olyan helyiség, amelynek ajtaja, ablaka
(a továbbiakban: nyílászárók) a külön rendelkezésekben meghatározott biztonsági követelményeknek megfelel. A zárkában folyó vízzel ellátott mosdót, illetve - az ön- és közveszélyes magatartást tanúsító elítéltek elhelyezésére kialakított zárka kivételével elkülönített WC-t kell kialakítani.
137. § (1) A zárkában (lakóhelyiségben) elhelyezhető létszámot úgy kell meghatározni, hogy minden elítéltre legalább hat köbméter légtér, és férfi elítéltek esetén három négyzetméter, a fiatalkorúak, illetve a női elítéltek esetén három és fél négyzetméter mozgástér jusson.
(2) A mozgástér meghatározása szempontjából a zárka (lakóhelyiség) alapterületéből az azt csökkentő berendezési és felszerelési tárgyak által elfoglalt területet figyelmen kívül kell hagyni.
147. § (1) Az elítélt részére az általuk végzett munka jellegének, az egészségi állapotuknak és az életkoruknak megfelelően kialakított normák alapján, legalább napi háromszori étkezést - ebből legalább egy alkalommal meleg ételt - kell biztosítani.
148. § (1) Az elítéltet az évszaknak megfelelő formaruhával, alsóruhával és lábbelivel kell ellátni.
149. § (1) A formaruha nem lehet megalázó vagy lealacsonyító.
(2) A nők és a fiatalkorú férfi elítéltek részére polgári jellegű formaruha is rendszeresíthető.
(3) Az elítélt használatára kiadott ruházat rendszeres tisztítása és karbantartása az intézet feladata.
(4) Az elítélt köteles a használatra kiadott ruhát megóvni, rendeltetésszerűen használni, és azon a kisebb, szakértelmet nem igénylő javításokat elvégezni.
(5) Ha az intézet ideiglenesen nem tud formaruhát biztosítani, ennek idejére az elítélt a saját ruháját viselheti, melynek tisztítására, karbantartására és használatára a (3)-(4) bekezdés rendelkezéseit kell alkalmazni.
(6) A ruházat tisztításáról és javításáról az elítélt a maga költségére gondoskodik, ha jogszabályban meghatározott esetekben a saját ruházatát viseli, vagy részére a saját alsóruházat és lábbeli viselését engedélyezték. Ilyen engedély csak akkor adható, ha az elítélt a szabadulásra megfelelő alsóruházattal és lábbelivel rendelkezik.
(7) A saját ruházat mosásához és karbantartásához szükséges feltételeket - az elítélt költségére - az intézet biztosíthatja:
(8) Az intézet térítésmentesen gondoskodik az elítélt letétben lévő ruházatának és lábbelijének a tisztán tartásáról és arról, hogy azok a szabadulás napjára lehetőleg viselésre alkalmas állapotban legyenek.
150. § (1) Az elítéltek részére biztosítani kell a tisztálkodáshoz szükséges feltételeket, és meg kell követelni a személyi tisztasági előírások betartását.
(2) Ha az intézet az elítéltet nem tudja munkával foglalkoztatni és annak letéti pénze sincs, a 8. számú mellékletben meghatározott alapvető tisztálkodási cikkeket és felszereléseket a Bv. tvr. 45. §-ának (5) bekezdése szerinti összeg terhére kell biztosítani.
151. § (1) Az elítéltek részére hetente legalább egy alkalommal meleg vízben fürdést (zuhanyozást) kell biztosítani, a szennyező munkaterületen dolgozóknak lehetővé kell tenni a naponkénti, munka utáni fürdést.
(2) Az elítélt nőket a rendszeres fürdések közötti időben is el kell látni meleg vízzel.
•	8. számú melléklet a 6/1996. (VII. 12.) IM rendelethez:
A Bv. tvr. 45. §-a (5) bekezdésének a hatálya alá tartozó elítélt részére az intézet által biztosított cikkek:
- szappan;
- fogkefe, fogkrém, fogmosó pohár;
- fésű;
- WC-papír;
- nők részére egészségügyi vatta, tampon, egészségügyi betét;
- borotválkozási felszerelés;
- sampon.
•	5/1998. (III. 6.) IM rendelet a fogvatartottak egészségügyi ellátásáról:
36. § A fogvatartott térítésmentes gyógyszerellátását - az orvos utasítása alapján - a bv. intézet biztosítja.
37. § (1) A gyógyításhoz szükséges gyógyszer milyenségét és mennyiségét, valamint a gyógykezelés időtartamát a bv. orvos határozza meg.
(2) A beteg csak a bv. orvos írásos engedélye alapján tarthat magánál gyógyszert.
(3) Gyógyszertartási engedély nem adható azon gyógyszerekre, amelyek visszaélésre adhatnak lehetőséget (altatók, nyugtatók, testépítéshez szolgáló szerek stb.).

A vizsgálat megállapításai:
	A Bács-Kiskun Megyei Főügyészség tájékoztatása szerint a bv. ügyész 2001. január 11-én megvizsgálta a fogvatartás körülményeit a Kalocsai Fegyház és Börtönben. A vizsgálat napján a telítettség 173 %-os volt: a 214 fős befogadó képességű bv. intézetben 372 személyt tartottak fogva. A fogvatartotti létszám alakítását, így a zsúfoltság megszüntetését azonban a bv. intézet nem tudja befolyásolni.
A BVOP 1-1/40/1999. számú intézkedés 140. pontja alapján a nem dolgozó női elítélteknek havonta 1 db. 120 gr-os mosószappant, 1 tubus 50 gr-os fogkrémet, 4 tekercs WC-papírt és 1 csomag vattát, negyedévente egy fogkefét kell biztosítani. Az ügyész vizsgálat megállapította, hogy ezeket a tisztasági felszereléseket megkapják az érintettek. A zárkák tisztántartásához havonta összesen 80 kg ultrát osztanak ki az intézetben. A bv. ügyész nem talált szakadt, foszlott takarókat a zárkákban; a WC-t leválasztó függönyök sem voltak rongyosak. Az intézet által kiadott fehérneműt, törölközőt hetente, az ágyneműt kéthetente kell kicserélni (OP intézkedés 120. pont).
A zárkákban nem volt működésképtelen TV-készülék, az intézet évente 300-500 ezer Ft-ot költ a javításukra. Egyébként sincs olyan jogszabály, amely előírná a bv. intézetek számára a TV-készülékek üzemeltetésének kötelezettségét. Az elítéltek a kultúrkörletet és a könyvtárat a házi- ill. a napirendben előírtak szerint használhatják. Minden hónapban vannak szervezett kultúrprogramok. Az ügyészi ellenőrzéskor börtönmissziós foglalkozás és egyéni korrepetálás folyt.
Az ügyészi vizsgálat megállapítása szerint a nevelők napi kapcsolatban állnak az elítéltekkel. Ha a fogvatartott kéri, minden esetben négyszemközti ügyészi meghallgatásra kerül sor. Egyéb esetekben a bv. intézet dolgozója akkor van jelen, ha a számítógépen nyilvántartott adatokat kell előkeresni. Durva bánásmód miatt az elmúlt évben nem érkezett fogvatartotti panasz. A vizsgálat során nem merült fel olyan adat, mely arra utalna, hogy a hivatalos leveleket - a 6/1996. IM rendelet 86. § (4) előírásaival szemben - felbontanák és tartalmilag ellenőriznék.
Az egészségügyi ellátás színvonalát megfelelőnek találták. A vizsgálat napján 18 fogvatartott volt orvosi rendelésen, ezen kívül négy elítéltet jegyeztek elő nőgyógyászati vizsgálatra. Az 5/1998. IM rendelet 37. § (2) szerint a fogvatartott csak az orvos írásbeli engedélye alapján tarthat magánál gyógyszert. A BVOP 139/1998. számú intézkedésének 86. pontja alapján az intézetbe eljuttatott, de az orvos által nem engedélyezett gyógyszert - a fogvatartott költségén- vissza kell küldeni, vagy - a fogvatartott döntésétől függően - meg kell semmisíteni. Ha a bv. orvos indokoltnak tartja, engedélyezi a csomagban beküldött gyógyszer kiadását. A vizsgálat időpontjában hat elítélt rendelkezett engedéllyel saját gyógyszer szedésére. Az élelmezéssel kapcsolatos panasz - az étlapra figyelemmel - szintén nem tekinthető megalapozottnak.
	2000 októberében - a Legfőbb Ügyészség munkaterve alapján - a bv. ügyész vizsgálatot tartott Kalocsán. Ennek során megállapította, hogy a női formaruhák elhasználódtak és a (fegyelmi) zárkák állapota sem megfelelő, ezért megtette a szükséges ügyészi jelzést az intézetnek. Az intézet parancsnokának tájékoztatása szerint megkezdődött a magánzárkák átalakítási terveinek elkészítése, a kivitelezésre előreláthatólag 2001. első felében sor kerül. Az átalakítás költsége mintegy 20 millió Ft, amit a központi költségvetésből fedeznek. A bv. intézet saját költségvetéséből 1994 és 1999 között felújította a zárkacsarnok lefolyórendszerét, 19 zárka padozatát; kicseréltek 30 zárka ablakot; lefalaztak 8 WC-t; leszigetelték a körletfolyosón levő ablakokat; kicsempézték a folyosókat. Kicserélték továbbá a kábeltévés hálózatot és felújították a rádióműsort szolgáltató rendszert. 2000-ben csak kisebb javítási munkákra és meszelésre volt pénz.
A bv. ügyész ellenőrizte, hogy az országgyűlési biztos általános helyettesének a Kalocsai Fegyházban, 1999-ben tartott vizsgálata nyomán tett ajánlásait mennyiben hajtották végre. Megállapította, hogy a két levegő és fényhiányos zárkát még 1999 októberében kiürítették. A BVOP engedélyezte kondicionáló eszközök beszerzését, 300 ezer Ft értékben. Bevezették az eltávozásról visszaérkező elítéltek kötelező szűrővizsgálatát is, a HIV-szűrést kivéve. A szennyvízvezetékek felújítása közel 30 millió Ft-ba kerülne.
	Vizsgálatom során - a Bács-Kiskun megyei főügyész válasza és a rendelkezésre álló iratok alapján - a konkrét panasszal összefüggésben nem tártam fel alkotmányos jogokkal összefüggő visszásságot. A bv. ügyész - törvényességi szempontból - 2000 októberében és 2001 januárjában is átfogóan ellenőrizte a Kalocsai Fegyház és Börtönben uralkodó állapotokat; a megyei főügyész pedig tájékoztatott a vizsgálatok eredményéről. A főügyészség tájékoztatását elfogadom, ugyanakkor felhívom az intézet parancsnokának figyelmét, hogy folyamatosan gondoskodjon az elítélt nők részére kiadott ruházat cseréjének, javításának és tisztításának, valamint a minimálisan szükséges tisztasági felszereléseknek a biztosításáról.

Budapest, 2001. május 7.

Gönczöl Katalin